贈無爲軍李道士二首  其二
作者：歐陽修
朝代：宋

paragraphs: 李師琴紋如卧蛇，一彈使我三咨嗟。
五音商羽主肅殺，颯颯坐上風吹沙。
忽然黄鍾回暖律，當冬草木皆萌芽。
郡齋日午公事退，荒涼樹石相交加。
李師一彈鳳凰聲，空山百鳥停嘔啞。
我怪李師年七十，面目明秀光如霞。
問胡以然笑語我，慎勿辛苦求丹砂。
惟當養其根，自然燁其華。
又云理身如理琴，正聲不可干以邪。
我聽其言未云足，野鶴何事還思家。
抱琴揖我出門去，獵獵歸袖風中斜。